**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Knižnica a načo nám je**

**Stručný popis čitateľskej akcie:** *Čo robí knižnica?* – žiaci sa dozvedia, že knižnica okrem výpožičiek kníh ponúka aj rôzne prednášky, workshopy, besedy, wifi, možnosť nabiť si telefón a pod.*Vyberáme knihu na projekt*– žiaci sa dozvedia, ako vyhľadať knihu v príslušnej kategórii. Žiaci aktívne pracujú aj s knižničným online katalógom.*Vyber si knihu 2* – knihovníčky rozdajú žiakom rôzne náučné knihy. Umožnia im takisto prístup na internet. Požiadajú ich, aby knihy rozdelili na kôpky *„s touto knihou môžem pracovať na projekte“* a *„s touto knihou nebudem pracovať na projekte“*, a to kvôli relevantnosti informácií. *Prehliadka knižnice* – žiaci absolvujú prehliadku po jednotlivých knižničných oddeleniach.

**Názov čitateľskej akcie: Kritické myslenie – naživo aj online**

**Stručný popis čitateľskej akcie:** Podujatie je zamerané na prácu s informáciami a zároveň spojené s rozvojom kritického myslenia. Názornými ukážkami v praxi si žiaci osvoja praktické spôsoby overovania informácii z webu. *Vyrob si clickbait* – žiaci na základe zadaného nadpisu vymyslia novinový článok. Cvičenie sa robí aj naopak. Takzvanej nudnej správe sa žiaci snažia vytvoriť čo najchytľavejší názov. *Kto sa nám prihovára?* – žiaci hľadajú zdroje webových stránok. Napríklad: *„Komu patrí doména* *whois.com?“* „*Ako nájdeme majiteľa*, majiteľov orsr.sk?“

**Názov čitateľskej akcie: Osobnosti literatúry**

**Stručný popis čitateľskej akcie:** Na začiatku podujatia je žiakom predstavený spisovateľ – osobnosť literatúry formou životopisu. Sú spomenuté aj jeho významné životné počiny, míľniky, špecifiká a známe literárne diela. V praktickej časti podujatia sa žiaci formou pracovného listu bližšie oboznamujú so spisovateľom a jeho literárnym dielom.

**Vypracoval:**

*Mgr. Tomáš Čmehíl (19. 09. 2024)*

*Malokarpatská knižnica v Pezinku*

*Holubyho 49/5*

*902 01 Pezinok*

*Tel.:* *033/6412315, kl. 17, 0948 948 316*

*E-mail:* *metodika@kniznicapezinok.sk*